
Hai orang-orang yang beriman, barangsiapa di antara kamu yang murtad 
dari agamanya, Maka kelak Allah akan mendatangkan suatu kaum yang 
Allah mencintai mereka dan merekapun mencintaiNya, yang 
bersikap lemah Lembut terhadap orang yang mukmin, yang bersikap 
keras terhadap orang-orang kafir, yang berjihad dijalan Allah, dan yang 
tidak takut kepada celaan orang yang suka mencela. Itulah karunia Allah, 
diberikan-Nya kepada siapa yang dikehendaki-Nya, dan Allah Maha luas 
(pemberian-Nya), lagi Maha Mengetahui. (Surah Al-Ma'idah: 54) 

Dalam ayat tersebut, Allah s.w.t. memberi amaran kepada umat Islam, supaya tidak 
meninggalkan ajaran agama Islam, kerana jika umat Islam meninggalkan ajaran Islam, Allah 
s.w.t. akan memusna hk an mereka seluruhnya dan menggantikan mereka dengan suatu kaum 
lain yang mana, kaum tersebut yang mana mereka dicintai dan mencintai Allah s.w.t.. 

Fenomena "Allah s.w.t. mencintai mereka dan mereka mencintai 
Allah s.w.t." tersebut hakikatnya adalah anugerah yang tidak terhingga 
dalam umat Islam, yang membina umat dengan landasan ajaran Al-Qur'an 
dan As-Sunnah. Namun, jika umat Islam tidak menghargai nikmat 
tersebut, maka Allah s.w.t. yang tidak pernah memerlukan sesiapa, hanya 
kerana ingin membuktikan keagunganNya, maka Dia akan menggantikan 
umat yang meninggalkan agamaNya dengan suatu kaum yang mendapat 
anugerah "dicintai dan mencintai Allah s.w.t." tersebut. 

Cinta Allah s.w.t. Kepada Hamba-hambaNya 

Para ulama' berselisih pendapat tentang perbahasan cinta Allah s.w.t. ini. Adapun para 
ulama' Al-Asya'irah mengembalikan sifat ini kepada sifat iradah Allah s.w.t., di mana, 
menurut mereka, sifat cinta di sisi Allah s.w.t. adalah suatu sifat cabang yang termasuk dalam 


sifat iradah Allah s.w.t., iaitu ingin memberi kebaikan kepada para hambaNya. Mereka 
menegaskan bahawa, sifat cinta itu sendiri, walaupun daripada sifat iradah (kehendak) Allah 
s.w.t., namun ianya khusus bagi kehendak akan kebaikan kepada para hambaNya. 

Sebahagian para ulama' juga mengaitkan cinta Allah s.w.t. kepada makhluk sebagai 
sifat afal (sifat perbuatan Allah s.w.t.) yang lahir daripada sifat iradah Allah s.w.t., dengan 
maksud, cinta Allah s.w.t. kepada makhluk adalah memberi kebaikan kepada para hambaNya. 

Adapun para sufi menetapkan sifat cinta bagi Allah s.w.t., sebagai suatu sifat yang 
berbeza hakikatnya dengan sifat iradah, dalam masa yang sama, bersepakat dengan prinsip 
asas para ulama' Al-Asya'irah bahawa, sifat-sifat Allah s.w.t. itu qadim. Bagi kaum sufi, 
mereka secara zauqi dapat mengenal perbezaan antara sifat iradah dan sifat hubb (cinta) 
Allah s.w.t., melalui athar (kesan) sifat-sifat tersebut dalam pengalaman kerohanian mereka. 

Menurut mereka, sifat cinta, redha dan sebagainya, jika dinisbahkan kepada Allah 
s.w.t, maka ia suatu yang hakiki, dan tersendiri, dalam masa yang sama, sifat-sifat tersebut 
bersifat qadim, yang saling berkait rapat dengan sifat ilmu Allah s.w.t., seperti sifat iradah 
(kehendak) Allah s.w.t. juga. 

Apapun ta'rif dan kefahaman yang cuba diberikan oleh para ulama', apa yang pasti, 
hakikat cinta Allah s.w.t. kepada para hambaNya tidak sama seperti hakikat cinta makhluk 
kepadaNya, bahkan, tiada yang mengetahui hakikat cintaNya selain daripadaNya. 

Hal ini dijelaskan oleh para penghulu sufi sendiri, dengan ungkapan mereka, " adalah 
benar-benar suatu keajaiban, apabila makin tersingkap (mengenali hakikat-hakikatNya 
melalui syuhud) makin tersembunyi (hakikat Allah s.w.t. yang selebihnya yang tiada 
penghujung bagi hakikatNya ). " 

Maksudnya, seseorang itu, apabila makin kenal Allah s.w.t., maka dia akan merasakan 
bahawa, dia semakin tidak mengenali Allah s.w.t. kerana proses pengenalan daripada Allah 
s.w.t. itu tidak terhenti, kerana tiada batasan bagi hakikat Allah s.w.t., begitu juga tiada 
batasan bagi sesi pengenalan daripadaNya, bagi orang-orang yang mahu mengenaliNya. 

Cinta Hamba Allah kepada Allah s.w.t.. 

Seseorang hanya dikatakan mencintai Allah s.w.t., dengan sebenar-benar cinta adalah, 
apabila seseorang mencintaiN ya, tanpa sebarang kepentingan untuk diriny a sendiri. Dia 
seraya mencintai Allah s.w.t. ^nya kerana rasa syukur kepada Allah s.w.t., atas sekalian 
nikmat dan anugerah yang dikumiakan kepadanya, ataupun kerana ingin menghargai cinta 
Allah s.w.t. kepadanya. 

Faktor pendorong bagi menyemai rasa cinta seseorang hamba kepada Allah s.w.t. 
adalah, dengan melihat tanda-tanda kecintaan Allah s.w.t. kepada dirinya, ataupun melihat 
sekalian nikmat dan anugerahNya dalam kehidupannya, untuk seterusnya menghargaiNya 
dengan mencintaiNya. 

Manusia melihat tanda-tanda kecintaan Allah s.w.t. dalam diri dan 

kehidupannya, kerana dia terhijab daripada hakikat sesuatu lalu tenggelam dalam lautan 
Al-Aghyar (segala sesuatu selain Allah s.w.t.). Hatinya sentiasa bergantung kepada 


makhluk-makhluk, kerana merasakan bahawa, para makhluk tersebutlah yang dapat 
membantu dan memperbaiki urusan kehidupannya. 

Sebuah unsur fitrah dalam diri manusia adalah, rasa memerlukan kepada selainnya. 
Bahkan, unsur kehambaan dalam diri seluruh makhluk yang wujud ini, adalah, rasa 
memerlukan kepada suatu tempat pergantungan. 

Firman Allah s.w.t.: 

dan Allah-lah yang Maha Kaya sedangkan kamulah orang-orang yang 
(sentiasa memerlukan (kepada-Nya); (Surah Muhammad: 38 

Oleh yang demikian, apabila seseorang terhijab dengan makhluk yang saling 
berinteraksi dengannya di sekelilingnya, maka dia akan melupai Allah s.w.t., yang wujud di 
sebalik kehidupanNya, yang pada hakikatnya, Dialah Maha Pentadbir seluruh kehidupannya 
dan seluruh alam ini. Dia terlalai daripada menyedari hakikat bahawa hanya Allah 
s.w.t.-lah yang selama ini menguruskan kehidupannya, yang membantunya, yang 
memberi anugerah kehidupan dan nikmat kepadanya dan sebagainya, dek kerana lemas 
dengan muamalah dengan para makhlukNya yang pada hakikatnya hanyalah suatu tanda bagi 
muamalahNya kepadanya. 

Allah s.w.t. mengetahui hakikat fitrah manusia yang serba memerlukan kepada 
selainNya, namun sentiasa menegaskan bahawa, satu-satunya tempat pergantungan dan 
tempat menyandarkan harapan dalam kehidupan hanyalah kepada ALLAH s.w.t.. Hanya 
kepadaNyalah, seluruh manusia bahkan seluruh makhluk perlu menyandarkan harapan. Ini 
kerana, hanya Allah s.w.t.-lah, yang manusia dan seluruh makhluk perlukan, untuk kebaikan 
dunia dan akhiratnya. 

Firman Allah s.w.t.: 

Hai manusia, kamulah yang berkehendak kepada Allah; dan Allah dialah 
yang Maha Kaya (Tidak memerlukan sesuatu) lagi Maha Terpuji. (Surah 
Fatir: 15) 

Hidup ini, dengan segala ujian dan anugerah yang terkandung di dalamnya, hanyalah 
semata-mata untuk menjadikan sebab agar kita menzahirkan rasa lemah dan tidak berdaya 
kita di hadapan Allah s.w.t. (yang disebut dengan iftiqor ), lalu merasakan diiri kita hanya 
memerlukan Allah s.w.t. dalam kehidupan. 

Tanda seseorang itu telah merasakan kefaqirannya kepada Allah s.w.t. (memerlukan 
hanya Allah s.w.t.) adalah, dia akan sentiasa menjaga rasa kefaqirannya kepada Allah s.w.t.. 
Dia tidak akan mencari selain Allah s.w.t. sebagai tempat pergantungan. Dia tidak akan 
mencari selain Allah s.w.t. untuk menjadi tempat sandaran harapannya. 

Inilah yang dimaksudkan oleh Imam Yahya bin Mu'az Ar-Razi: "Tanda kefaqiran 
seseorang (di hadapan Allah s.w.t.) adalah, dia takut kehilangan kefaqirannya (di hadapan 
Allah s.w.t.." (Ar-Risalah Al-Qusyairiyah: 211) 

Maksudnya, seseorang yang merasakan diri hanya memerlukan Allah s.w.t., akan 
berasa takut untuk mengharap kepada selain Allah s.w.t.. 


Daripada rasa memerlukan hanya Allah s.w.t., inilah, akhirnya seseorang akan mula 
menyaksikan bahawa, segala yang berlaku di sekelilingnya hanyalah daripada Allah s.w.t.. Ini 
suatu rasa muroqobah yang tersemat dalam diri seseorang manusia, yang amat digalakkan 
oleh Rasulullah s.a.w.. 

Seseorang yang berjaya keluar dari kepompong "merasakan makhluk-makhluk yang 
berperanan dalam kehidupannya" menuju kepada hakikat "merasakan hanya Allah s.w.t. yang 
berperanan dalam kehidupannya", akan mula menghayati hakikat-hakikat dirinya yang 
sentiasa memerlukan hanya Allah s.w.t. dan menghayati semua yang berlaku dalam 
kehidupan ini hanyalah merupakan perbuatan-perbuatan Allah s.w.t. ke atasnya (hakikat 
kehidupan). 

Penyaksian: Seluruh Perkara yang Berlaku Adalah Dari Allah s.w.t. 

Seseorang yang telah menetapkan perasaan bahawa, dia hanya memerlukan Allah 
s.w.t. dalam segenap kehidupannya, akan mula memahami bahawa, seluruh makhluk di 
sekelingnya tidak pernah berperanan secara tersendiri, untuk memberi manfaat atau 
kemudaratan kepadanya. Dia akhirnya menghayati apa yang dimaksudkan oleh Saidina 
Rasulullah s.a.w. bahawa: "Jika Allah s.w.t. kehendaki, maka sesuatu itu pasti akan berlaku, 
dan jika Allah s.w.t. tidak kehendaki, maka pasti tidak akan berlaku". 

Apabila menyedari hakikat itu, dia seterusnya akan menyedari bahawa, apa yang 
menyenangkan dirinya dan apa yang menyedihkan dirinya, bahkan semuanya, dari Allah 
s.w.t.. 


Pada ketika itu, apabila dia diberi kesenangan oleh Allah s.w.t., dia akan 
mensyukuriNya dan pada setiap anugerah Allah s.w.t. yang diberikan kepadanya, yang 
menyenangkannya itulah, dia mula melihat cinta Allah s.w.t. kepadanya. 

Namun, bagaimana dia mampu melihat kesusahan yang menimpanya sebagai tanda 
kecintaan Allah s.w.t. juga? 

Hakikat Di Sebalik Susah dan Senang 

Hendaklah seseorag itu mengetahui bahawa, pada peringkat ini, manusia tersebut 
mula semakin memahami mu'amalah Allah s.w.t. dalam kehidupannya, terutamanya dia mula 
melihat, hanya Allah s.w.t. yang berperanan dalam setiap urusan kehidupannya. Namun, 
manusia yang masih terhijab dengan kejahilan dirinya, akan menilai kehidupan itu sendiri 
dengan akalnya yang disaluti kejahilan tentang hakikat sesuatu. 

Di samping dia menyedari semua perkara yang berlaku dalam hidupnya, ditadbir oleh 
Allah s.w.t., sehingga dia tidak lagi bergantung kepada makhluk, namun pada peringkat ini, 
dia masih terhijab dengan ketergantungan kepada akalnya sendiri, dalam menilai sesebuah 
kehidupan. 

Oleh yang demikian, apa yang disenanginya, maka ianya suatu kebaikan bagi akalnya, 
sedangkan apa yang tidak disenanginya, maka ianya syatu keburukan bagi akalnya. "Apa 
yang menyenangkan dan apa yang tidak menyenangkan ini", nafsulah yang berperanan utama 
dalam menentukannya, di samping akal. 



Apabila diberi kesenangan hidup, harta, kemewahan, dan apa sahaja yang disenangi 
oleh nafsu, maka timbul kenyataan dalam akalnya bahawa, itulah kebaikan baginya. Apabila 
diberi kesusahan hidup, kekurangan harta, dan apa sahaja yang tidak disenangi oleh nafsu, 
atau yang menyakitkan anggota tubuhnya, maka timbul kenyataan dalam akalnya bahawa, 
itulah keburukan baginya. 

Inilah suatu contoh di mana manusia masih terbelenggu dengan persepsi-persepsi 
hukum yang digariskan oleh akal manusia yang terhad, sehingga terlupa bahawa, hakikat- 
hakikat di sebalik setiap ketentuanNya, hanya tersembunyi dalam hikmah dan 
kebij aksanaanNya. 

Apa yang jelas, manusia yang bergantung semata-mata dengan 
persepsi akal yang mengikut sekadar ukuran kesenangan atau kesusahan 
diri dan nafsu, pasti akan bergantung kepada persepsinya dalam menilai 
sesuatu kehidupan. Padahal, hakikatnya, bukan semua yang disenangi 
oleh dirinya itu, baik untuknya, dan bukan semua yang tidak disenangi 
oleh dirinya itu, buruk baginya. 

Hakikat inilah yang dimaksudkan oleh Allah s.w.t. dalam firmanNya: 

boleh jadi kamu membenci sesuatu, padahal ia amat baik bagimu, dan 
boleh jadi (pula) kamu menyukai sesuatu, padahal ia amat buruk bagimu; 
Allah mengetahui, sedang kamu tidak Mengetahui. (Surah Al-Baqarah: 
216 ) 


Allah s.w.t. sendiri mengingatkan bahawasanya, boleh jadi apa yang dibenci oleh 
seseorang, pada hakikatnya, itulah sangat baik baginya, dan boleh jadi juga, apa yang disukai 
oleh seseorang, pada hakikatnya, itulah yang sangat buruk untuknya. Seraya itulah Allah 
s.w.t. menjelaskan tentang hakikat ilmuNya, dengan berfirman: " Sesungguhnya Allah Maha 
Mengetahui sedangkan kamu tidak mengetahuinya" . 

Maksudnya, Allah s.w.t.-lah yang lebih tahu, yang mana yang baik untuk kamu dan 
yang mana yang buruk untuk kamu, berbanding dengan dirimu sendiri. Oleh yang demikian, 
Allah s.w.t. mengajak manusia agar bangkit dari lamunan persepsi mereka terhadap 
kehidupan, dengan kembali bergantung kepada ilmu Allah s.w.t. dalam menguruskan 
kehidupannya, kerana hanya Allah s.w.t. yang Maha Mengetahui, sedangkan manusia tidak 
mengetahui sesuatupun, tanpa ilmu daripadaNya. 

Tanda seseorang mula bergantung kepada Allah s.w.t., dan mula yakin dengan 
kebijaksanaan Allah s.w.t. dalam mentadbir segala urusan alam ini adalah, dia redha dengan 
setiap ketentuan Allah s.w.t. dalam kehidupannya, samada susah mahupun senang bagi 
dirinya. 


Namun, untuk melatih diri agar dapat redha kepada Allah s.w.t. dalam setiap hal, 
maka hendaklah dia melatih diri agar dapat sabar dengan ketentuan Allah s.w.t. yang sukar 
untuk dihadapinya dan syukur dengan ketentuan Allah s.w.t. yang menyenangkannya. 



Sememangnya, dengan segenap nikmat dan anugerah, seseorang hamba mampu untuk 
menghayati tanda cinta Allah s.w.t. kepadanya lalu mensyukuriNya dan berusaha untuk 
mencintaiNya. 

Hal ini berdasarkan hadith Nabi s. a. w.: 

"tfLI J 4 j jaSjAsu Lal «Jiil 11 

Cintailah Allah s.w.t. kerana Dia telah mengurniakanmu akan nikmatNya. Cintailah daku 
(Rasulullah s.a.w.) kerana cinta Allah s.w.t. kepadaku 

(hadith riwayat At-Tirmizi) 

Adapun berkaitan dengan musibah, maka seseorang perlu menghayati tanda cinta 
Allah s.w.t. melalui kaedah sabar terhadap ketentuanNya. Seseorang mampu sabar dengan 
musibah dan kesusahan yang menimpanya apabila dia menghayati bahawa, segala kesulitan 
dan musibah hanyalah sebagai ujian daripada Allah s.w.t., dan ujian daripada Allah s.w.t. itu 
sendiri sebenarnya merupakan tanda kecintaanNya kepada para hambaNya. Hal ini jelas 
dalam hadith di mana Rasulullah s.a.w. bersabda bahawasanya: "Jika Allah s.w.t. mencintai 
seseorang, maka dia akan mengujinya". Jadi, kesusahan itu adalah ujian dari Allah s.w.t. dan 
ujian itu adalah tanda kecintaan dari Allah s.w.t. kepada para hambaNya. 

Tersebut dalam sebuah hadith: 

" iSil i . ' -d ;Jlia " jiih " (Jl ik Lj ;(Jls lSJPHJ 

Diriwayatkan bahawasanya, seorang lelaki berkata kepada Rasulullah s.a.w.: "Wahai 
Rasulullah, saya mencintaimu. Rasulullah s.a.w. menjawab: " Kalau begitu, bersedialah untuk 
menghadapi kefaqiran” . Orang tersebut lalu berkata: "Saya juga mencintai Allah s.w.t.". 
Rasulullah s.a.w. bersabda juga kepada beliau: " Kalau begitu, bersedialah untuk menghadapi 
bala (ujian)”. (Hadith riwayat At-Tirimizi) 

Bahkan, kesenangan juga merupakan ujian daripada Allah s.w.t. kepada para 
hambaNya, tetapi dalam bentuk sifat-sifat jamal (kecantikan) Allah s.w.t., yang penuh 
kelembutan, sedangkan dalam kesusahan pula, ianya merupakan ujian daripada Allah s.w.t., 
tetapi dalam bentuk menzahirkan sifat-sifat jalai (keagungan)-Nya. 

Namun, ujian dalam bentuk kesenangan itu lebih besar daripada ujian dalam bentuk 
kesusahan, kerana kesenangan lebih membuatkan seseorang mudah lupa kepada Allah s.w.t. 
berbanding kesusahan. Maka, hakikatnya, seluruh yang berlaku dalam kehidupan kita adalah 
anugerah daripada Allah s.w.t., kerana ujian Allah s.w.t. merupakan tanda cintaNya, dan tanda 
cintaNya merupakan anugerahNya, yang tidak dihayati oleh mereka yang tidak dibukakan 
Allah s.w.t. akan mata hati mereka. 

Baik Sangka Kepada Allah Dalam Setiap KetentuanNya 

Apabila seseorang mulai memahami hakikat ini, maka amat penting baginya, dalam 
setiap ketentuan dalam hidupnya adalah, untuk berbaik sangka kepada Allah s.w.t., 
terutamanya ketika dia berada dalam kesusahan. Hendaklah dia sentiasa yakin bahawa, Allah 



s.w.t. tidak pernah mensia-siakannya, malah, kesusahan tersebut hanyalah ujian dari Allah 
s.w.t., yang lahir kerana kecintaan Allah s.w.t. kepadaNya. 

Dengan sikap berbaik sangka kepada Allah s.w.t. inilah, seseorang akan dapat 
bersabar dalam menghadapi kesusahan dan bersyukur ketika mendapat kesenangan, sehingga 
akhirnya membawa kepada sifat redha terhadap setiap ketentuan Allah s.w.t.. Pada tahap ini, 
seseorang yang meredhai setiap ketentuanNya, tidak lagi membezakan antara kesenangan 
mahupun kesusahan, kerana dia sudah redha dengan Allah s.w.t. dalam setiap ketentuanNya, 
dan dia juga yakin dengan hikmah dan kebijaksanaan Allah s.w.t. dalam mentadbir urusan 
kehidupannya. Dia sudah merealisasikan penghayatan daripada surah Al-Baqarah ayat 216 
tersebut. 

Redha Dengan Ketentuan Allah s.w.t,: Pintu MencintaiNya 

Apabila seseorang sudahpun meredhai Allah s.w.t., maka dia akan mula merasakan 
kelazatan iman, seperti yang disebut dalam hadith, bahawasanya: " Seseorang akan merasai 
kelazatan iman, jika dia redha Allah s.w.t. sebagai Tuhannya..." (hadith sahih). 

Seseorang yang redha bahawa Allah s.w.t. sebagai Tuhannya bererti, dia redha setiap 
ketentuan dan ketetapanNya dalam segenap kehidupannya. Dia redha dengan setiap ketetapan 
hukum syariat ke atasnya, lalu melaksanakan syariat tanpa rasa terbeban dengan syariat 
tersebut. Dia juga redha dengan sebarang ketentuan Allah s.w.t. dalam hidupnya, samada 
susah mahupun senang, kerana dia sudah lagi tidak dapat membezakan antara susah dan 
senang, kerana sibuk menyaksikan cinta Allah s.w.t. kepadanya di sebalik setiap 
ketentuanNya. 

Daripada sikap redha dengan ketentuan Allah s.w.t. inilah seseorang mula disemai 
oleh Allah s.w.t., dengan benih-benih kecintaan kepadaNya, sesuai dengan izin dan 
kehendakNya. Allah s.w.t. menyingkap hakikat-hakikat kehidupannya, sehingga dia mampu 
faham hikmah-hikmah Allah s.w.t. di sebalik setiap ketentuanNya atas dirinya dalam 
kehidupannya. 

Pada ketika itu, daripada kefahaman terhadap hikmah-hikmah inilah, membawa 
seseorang kepada mencintai Allah s.w.t. kerana sifat-sifatNya yang Maha Agung lagi Maha 
Mulia, terutamanya dalam muamalahNya kepadanya. 

Pada peringkat ini, seseorang mula menumpukan seluruh kehidupannya untuk 
mencari hanya keredhaan Allah s.w.t.. Dia mula berusaha mengemis kasih sayang Allah s.w.t. 
kerana merasakan dirinya serba kerdil, hina dan tidak layak untuk dicintai oleh Allah s.w.t.. 
Dalam pada mengemis cinta Allah s.w.t. ini, Allah s.w.t. akan terus memperkenalkannya akan 
hakikat-hakikatNya melalui sifat-sifatNya yang Maha Agung sehingga hamba tersebut berasa 
semakin malu dan gerun terhadap Allah s.w.t.. 

Cinta dalam Cinta 

Dalam penyaksian akan keesaan Allah s.w.t., seseorang yang terus melakukan 
ketaatan dalam usaha meraih redha dan cintaNya, maka Allah s.w.t. menyuburkan pohon 
cintanya kepadaNya yang subur merendang di taman hatinya. Buah-buah makrifat (mengenal 
Allah s.w.t.) tumbuh ranum di ranting-ranting kerinduan hamba tersebut kepada Allah s.w.t., 
sehingga cintanya kepada Allah s.w.t. adalah kerana kesempurnaan zat Allah s.w.t., 



keagungan sifatNya, kesucianNya, ketulusan cintaNya dan kerana keagunganNya semata- 
mata. 


Pada ketika inilah, cintanya kepada Allah s.w.t. merupakan cinta yang teragung dalam 
dirinya, melebihi cintanya kepada selainNya, bahkan tiada selainNya yang dia cintai, 
melainkan hanya keranaNya. 

Allah s.w.t. berfirman: 

Dan diantara manusia ada orang-orang yang menyembah tandingan- 
tandingan selain Allah; mereka mencintainya sebagaimana mereka 
mencintai Allah. Adapun orang-orang yang beriman amat sangat 
cintanya kepada Allah, dan jika seandainya orang-orang yang berbuat 
zalim itu mengetahui ketika mereka melihat siksa (pada hari kiamat), 
bahwa kekuatan itu kepunyaan Allah semuanya, dan bahwa Allah amat 
berat siksaan-Nya (niscaya mereka menyesal). (Surah Al-Baqarah: 165) 

Bahkan, Nabi s.a.w. pernah bersabda yang bermaksud: 

Maksudnya: " Tiga perkara, jika seseorang memilikinya, maka dia akan 
mengecapi kelazatan iman. Pertama, dia mencintai Allah s.w.t. dan 
RasulNya melebihi selain daripada keduanya. Kedua, dia tidak mencintai 
seseorang melainkan kerana Allah s.w.t.. Ketiga, dia benci untuk kembali 
kepada kekufuran (setelah Allah s.w.t. selamatkannya daripada kekufuran 
tersebut), sebagaimana dia benci untuk dilempar ke dalam api neraka" 
(Hadith Sahih riwayat Al-Bukhari) 

Saidatina Rabi’atul Adawiyah r.a. berkata dalam mengungkapkan cintanya kepada 
Allah s.w.t.: 

Aku mencintaiMu dengan dua cinta iaitu cinta kerana keinginan 
Dan cinta kerana Engkau layak untuk dicintai 



Adapun yang merupakan cinta kerana keinginan, 

Maka kesibukanku dengan mengingatiMu daripada mengingati selainMu. 

Adapun cinta kerana Engkaulah yan layak untuknya, 

Maka Engkau menyingkap untukku tabir sehingga aku melihatMu. 

Tiada pujian dalam kecintaan ini mahupun kecintaan itu bagiku, 

Tetapi hanyalah bagimu segala pujian pada kedua-dua cinta itu. 

Ini adalah suatu tahap cinta kerana zat Allah s.w.t. itu sendiri, tanpa sebarang 
kemaslahatan dan kepentingan diri. Inilah setulus-tulus cinta, iaitu sebuah cerminan daripada 
cinta Allah s.w.t. kepada para hambaNya. 

Nilai cinta inilah seperti yang disebutkan oleh Imam Yahya bin Muaz r.a.: "Hakikat 
cinta itu adalah, bahawasanya ia tidak bertambah dengan sebarang kebaikan, dan tidak 
berkurangan dengan sebarang kejelikan" . ( Al-Luma 279) 

Inilah yang dikatakan oleh para pencinta, cinta itu membutakan. Segalanya sempurna 
di mata sang pencinta. Dia juga tidak merasa terbeban dengan syariat, lalu melakukan 
ketaatan dengan penuh rasa kecintaan kepada Allah s.w.t.. Ibadah bukan lagi suatu bebanan, 
tetapi suatu anugerah cinta dari Allah s.w.t. kepadanya. 

Saidina Yahya bin Mu'az r.a. berkata: 

Maksudnya: Sebesar biji sawi daripada cinta lebih aku sukai daripada ibadah tujuh 
puluh tahun tanpa cinta (kepada Allah s.w.t.) 

Pada ketika itu, dia mula menghayati bahawa, cintanya kepada Allah s.w.t. pada 
hakikatnya merupakan natijah daripada cintaNya kepadanya sejak azali, kerana sifat Allah 
s.w.t. itu qadim. Oleh yang demikian, dia dapat mencintai Allah s.w.t. kerana Allah s.w.t. 
terlebih dahulu mencintaiNya sejak azali, lalu terbit rasa syukur di hatinya, kepada Tuhan 
Sang Pencinta, yang tidak terungkap dengan kata-kata, di atas nikmat dapat mencintaiNya 
dengan setulusnya. 

Ciri-ciri Hamba Allah yang DicintaiNya Berdasarkan Ayat Ini 

Pertama: Bersikap Lemah Lembut kepada Sesama Muslim 

Ini merupakan suatu sifat yang amat mulia, iaitu berakhlak mulia, lemah lembut dan 
bersifat rendah diri kepada sesama muslim. Bahkan, orang muslim dengan orang muslim 
yang lain pada hakikatnya bersaudara dalam persaudaraan Islam. 

Hal ini seperti yang disebutkan di dalam sebuah hadith: 

Maksudnya: Dari Abi Hurairah r.a., beliau berkata, bahawasanya Rasulullah s. a. w. bersabda: 
"Seseorang muslim itu, saudara bagi muslim yang lain. Maka, janganlah dia menzaliminya 
(muslim yang lain,), mencelanya, merendah-rendahkannya..." (Hadith riwayat Imam 
Muslim) 

Bahkan, Rasulullah s. a. w. juga sering mengingatkan agar seseorang muslim itu 
menjaga perasaan dan kebajikan sesama muslim yang lain, di mana, dia tidak menyakiti 
mereka mahupun menzalimi mereka. Bahkan, Rasulullah s. a. w. turut mencela seorang 
muslim yang menyusahkan dan menyakiti para muslim yang lain sehingga orang-orang 
muslim yang lain menjauhinya, seperti dalam hadith riwayat Saidatina Aisyah r.a.: 

Sesungguhnya, seburuk-buruk manusia di sisi Allah pada hari Kiamat kelak adalah, orang 
yang mana, manusia lain meninggalkannya (menjauhinya) kerana ingin berwaspada 
daripada kejahatannya (Hadith riwayat Imam Al-Bukhari dan Imam Muslim) 

Bahkan, antara sikap yang tercela dalam institusi persaudaraan Islam adalah, apabila 
seseorang muslim mengkafirkan saudaranya yang muslim, hanya semata-mata kerana 
mengikut buruk sangkanya terhadap muslim yang lain tersebut. Fenomena mengkafirkan atau 
menuduh syirik sesama muslimin sewenang-wenangnya ini suatu yang amat ditegah oleh 
Rasulullah s.a.w.. Sebahagian kelompok yang terjebak dengan budaya takfir ini, dengan pra- 
sangka mereka semata-mata terhadap sesama muslimin, adalah suatu yang mencemarkan 
institusi persaudaraan Islam itu sendiri. 

Rasulullah s.a.w. memberi ancaman terhadap takfir ini: 

Dari Ibn Umar r.a. berkata, bahawa Rasulullah s.a.w. bersabda: "Jika seseorang berkata 
kepada saudaranya (sesama muslim): wahai kafir, maka telah jatuhlah hukum kufur tersebut 
kepada salah seorang daripada keduanya. Jika orang yang dituduh kafir tersebut memang 
kafir, maka tidak mengapa. Adapun jika dia tidak kafir (di sisi Allah s.w.t.), maka tuduhan 
kafir itu kembali kepadanya (yang menuduh kafir tersebut )" (Hadith riwayat Imam Al- 
Bukhari dan Imam Muslim) 

Maka, seseorang yang dicintai dan mencintai Allah s.w.t. akan sentiasa menjaga 
ukhuwwah islamiyah sesama muslim, dengan menjaga kehormatan dan kemuliaan mereka, 
tidak menghina mereka, tidak mencela mereka, tidak memfitnah mereka, tidak menzalimi 
mereka, tidak menuduh syirik sewenang-wenangnya ke atas mereka, tidak mengkafirkan 
mereka sewenang-wenangnya, hanya kerana buruk sangka dan sebagainya. Inilah tanda 
pertama seseorang itu dicintai dan mencintai Allah s.w.t.. 

Kedua: Bersikap Keras Terhadap Orang-orang Kafir 

Maksud di sini adalah, orang Islam yang dicintai oleh Allah s.w.t. dan mencintai Allah 
s.w.t. akan bersikap tegas dengan orang-orang kafir, dalam mempertahankan prinsip dan 
maruah Islam, dalam masa yang sama, bersikap toleransi dalam melibatkan hal kebebasan 
mengamalkan agama masing-masing. 



Namun, dalam ayat ini, Allah s.w.t. menekankan kepentingan bersikap tegas dalam 
mempertahankan maruah dan prinsip Islam, dalam rangka untuk membina kekuatan umat 
Islam dalam menghadapi permusuhan yang dilancarkan oleh musuh-musuh Islam. 

Ketiga: Berjihad di jalan Allah s.w.t.. 

Jihad itu ada dua iaitu: Jihad melawan musuh-musuh Islam dan jihad melawan hawa 

nafsu. 


Nabi s. a. w. sentiasa mengingatkan bahawasanya, jihad melawan hawa nafsu itu lebih 
berat daripada jihad melawan musuh. Hal ini kerana, belum tentu semua orang yang sanggup 
berjihad melawan musuh Islam, mampu melawan hawa nafsu, kerana dalam hadith sendiri 
menceritakan betapa ada di zaman Nabi s.a.w., seseorang yang zahimya mati syahid kerana 
mempertahankan Islam, tetapi Rasulullah s.a.w. memberitahu bahawa dia akan masuk neraka. 
Ada yang mati dalam peperangan namun tidak diterima pengorbanan mereka oleh Allah s.w.t. 
kerana mereka berjuang untuk dikenal sebagai seorang yang berani, atau mereka berjuang 
untuk keuntungan peribadi dan sebagainya. 

Masalah mereka sebenarnya adalah pada hawa nafsu mereka, di mana mereka tidak 
terlebih dahulu mengutamakan mujahadah (melawan) hawa nafsu mereka, daripada sifat-sifat 
mazmumah (tercela) seperti sifat ujub, riya', takabbur dan sebagainya. 

Keempat: Tidak Takut Celaan Orang yang Mencela 

Antara suatu sifat yang menggambarkan bahawa seseorang itu adalah kekasih Allah 
s.w.t. adalah, apabila dia dicela, dia tidak terasa dengan celaan tersebut, bahkan apabila dia 
dipuji, dia tidak terasa bangga dengan pujian tersebut. Bahkan, dia terus menegakkan 
kebenaran, tanpa takut celaan orang. Ini kerana, matlamatnya dari segala amalannya hanyalah 
redha Allah s.w.t., bukan redha para makhluk. 

Mengapa kita perlu takut celaan manusia dalam memperjuangkan kebenaran, 
sedangkan Rasulullah s.a.w. sendiri, yang merupakan manusia yang paling mulia, pernah 
dicela dalam usaha dakwah Baginda s.a.w.? Seseorang tidak akan pernah mampu untuk 
mendapat keredhaan seluruh manusia, apatah lagi dalam memperjuangkan kebenaran Islam, 
kerana pasti ada dalam kalangan mereka yang mempertuhankan nafsu dan kejahilan, akan 
memusuhinya dalam usaha dakwahnya. 

Faktor-faktor Pendorong Kepada Cinta Kepada Allah s.w.t. 

Dr. Umar Abdullah Kamil menjelaskan beberapa faktor pendorong kepada cinta Allah s.w.t. 
iaitu ( toriqul masakin ila rabbil alamin pada bab mahabbah ): 

Pertama: Membaca Al-Qur'an dengan penuh penelitian dan memahami makna-maknanya. 

Kedua: Sentiasa melakukan ketaatan kepada Allah s.w.t. dengan amalan-amalan sunat. 
Sesungguhnya, ia akan membawa kepada darjat dicintai setelah merasai perasaan cinta. 

Ketiga: Sentiasa berzikir (mengingati) Allah s.w.t. pada setiap hal, dengan lidah, hati, amalan 
dan dengan hal. Bahagian seseorang daripada kecintaan adalah mengikut kadar bahagian zikir 
tersebut. 



Keempat: Mengutamakan yang disukai oleh Allah s.w.t. daripada apa yang disukai oleh diri 
kamu sendiri, sehingga dapat mengalahkan hawa nafsumu. 

Kelima: Hati sentiasa meneliti nama-nama dan sifat-sifat Allah s.w.t., menyaksikannya 
(menghayatinya), mengetahui makna-maknanya, dan kemudian menghayati pengetahuan 
mengenai nama-namaNya tersebut. Sesiapa yang mengenal Allah s.w.t. dengan nama-nama, 
sifat-sifat dan perbuatan-perbuatanNya, maka dia pasti akan mengasihiNya. 

Keenam: Menyaksikan kebaikan dan ihsanNya, menyaksikan nikmat-nikmat kumiaanNya, 
samada nikmat batin mahupun batin, kerana ia akan membawa kepada kecintaan kepadaNya. 

Ketujuh: Sesiapa yang kagum dengan Allah s.w.t., akan merasa kerdil di hadapan Allah 
s.w.t.. Tiada yang dapat membawa kepada penghayatan ini selain daripada melalui nama- 
namaNya dan ibarat-ibarat. 

Kelapan: Bersunyi-sunyian dengan Allah s.w.t. pada waktu turunnya rahmat Allah s.w.t. 
(sepertiga akhir malam) untuk bermunajat kepadaNya, membaca kalamNya, menumpukan 
hati hanya kepadaNya, beradab dengan adab kehambaan di hadapanNya. Kemudian menutup 
munajatnya dengan istighfar dan taubat. 

Kesembilan: Sentiasa bersama dengan orang yang mencintai Allah s.w.t., mengambil 
manfaat daripada perkataan-perkataannya, sepertimana dia menikmati kelazatan buah- 
buahan. Dia tidak bercakap dalam majlis tersebut kecuali jika ada maslahat, atau dengan 
bercakap tersebut dapat memperbaiki hal kamu dan memberi manfaat kepada orang lain. 

Kesepuluh: Menjauhkan diri daripada sebab-sebab yang memisahkan hatinya daripada Allah 
s.w.t.. 

Antara Orang-orang Yang Dicintai Allah s.w.t. 

Firman Allah s.w.t.: 

Dan belanjakanlah (harta bendamu) di jalan Allah , dan janganlah kamu 
menjatuhkan dirimu sendiri ke dalam kebinasaan, dan berbuat baiklah, 
kerana sesungguhnya Allah mencintai orang-orang yang berbuat 
baik. (Surah Al-Baqarah: 195) 

Firman Allah s.w.t. lagi: 

Sesungguhnya Allah menyukai orang-orang yang bertaubat dan 
mencintai orang-orang yang mensucikan diri. (Surah Al-Baqarah: 
222 ) 

Firman Allah s.w.t. lagi: 

Sebenarnya siapa yang menepati janji (yang dibuatjnya dan bertakwa, 

Maka Sesungguhnya Allah mencintai orang-orang yang bertakwa. 

(Surah Ali Imran: 76) 



Firman Allah s.w.t. lagi: 

Allah mencintai orang-orang yang sabar. (Surah Ali Imran: 146) 

Firman Allah s.w.t.: 

Maka disebabkan rahmat dari Allah-lah kamu berlaku lemah Lembut 
terhadap mereka, sekiranya kamu bersikap keras lagi berhati kasar, 
tentulah mereka menjauhkan diri dari sekelilingmu. Karena itu 
ma'afkanlah mereka, mohonkanlah ampun bagi mereka, dan 
bermusyawaratlah dengan mereka dalam urusan itu. Kemudian apabila 
kamu Telah membulatkan tekad, Maka bertawakkallah kepada Allah. 
Sesungguhnya Allah mencintai orang-orang yang bertawakkal 
kepada-Nya. (Surah Ali Imran: 159) 

Firman Allah s.w.t. lagi: 

Mereka itu adalah orang-orang yang suka mendengar berita bohong, 
banyak memakan yang haram, jika mereka (orang Yahudi) datang 
kepadamu (untuk meminta putusan). Maka putuskanlah (perkara itu) 
diantara mereka, atau berpalinglah dari mereka; jika kamu berpaling dari 
mereka Maka mereka tidak akan memberi mudharat kepadamu 
sedikitpun. dan jika kamu memutuskan perkara mereka, Maka 
putuskanlah (perkara itu) diantara mereka dengan adil, Sesungguhnya 
Allah mencintai orang-orang yang adil (Surah Al-Maidah: 42) 

Penutup 

Seseorang hamba yang tahu nilai kehidupannya, pasti akan mencari sebuah ikatan 
abadi dalam memenuhi makna kehidupannya. Sesuatu kehidupan itu suram tanpa suluhan 
cahaya cintaNya. Seseorang yang menyedari hakikat ini, dan bijak dalam menggunakan akal 
fikiran kurniaan Ilahi, pasti akan berusaha untuk meraih cinta abadi daripada Tuhan yang 
Maha Pencinta lagi Maha Terpuji. 

Inilah nilai kehambaan sejati. Seseorang hamba itu, nilainya di sisi Allah s.w.t. pada 
nilai kecintaanNya kepadanya dalam kecintaannya kepadaNya. Hakikat cinta itu suatu 
anugerah untuk saling merasai nikmat cinta itu sendiri. Hanya dengan kurniaan daripada 
Allah s.w.t. -lah, maka seseorang itu dapat menikmati cinta. Adalah menjadi anugerah yang 
paling agung, apabila seseorang dapat menikmati cinta kepadaNya. Bahkan, lebih agung dari 
itu lagi, apabila seseorang mula menikmati cintaNya kepadanya. 

Semoga Allah s.w.t. menganugerahkan cintaNya kepada kita dan menganugerahkan 
dari cintaNya, akan cinta kita kepadaNya, sehingga seterusnya menjadi kebahagiaan abadi 
bagi kita, apabila dapat mencintai secara hakiki dan abadi, akan Allah s.w.t. yang Maha Hak 
lagi Maha Kekal Abadi. Amin. . . 


Wallahu a'lam 



Al-Faqir ila Lutf Rabbihi 

Raja Ahmad Mukhlis bin Raja Jamaludin Ar-Razi 



